1. F'dawn l-aħħar xhur, jum wara jum hemm magna li f'mumenti tixbaħ ħafna dik tal-propaganda li trid il-ħin kollu tgħidilna li kollox sejjer tajjeb f'dawn il-gżejjer. Hemm riżultati ekonomiċi, ta' statistika, f'numru ta' setturi li qed iressqu lejn sitwazzjonijiet li jitolbu attenzjoni partikolari. Dak li qiegħed iseħħ illum għandu żewġ aspetti f'din il-linja. L-ewwel, hemm il-messaġġ li minn meta nbidel il-Gvern, l-affarijiet marru għall-aħjar. Il-verità li ma tingħadx u ma tiġix rikonoxxuta hija li sa issa għadna bejn wieħed u ieħor għaddejjin fuq il-pedament sod li tħalla minn Gvernijiet Nazzjonalisti fis-settur ekonomiku u finanzjarju. Il-bażi saret qabel u wieħed jifhem li l-amministrazzjoni preżenti għandha d-diffikultà biex toħloq setturi ġodda. 2. It-tieni, hemm ukoll il-kuntrast bejn dak li jidher fuq il-karta u dak li għaddej fir-realtà ta' kull ġurnata. Dan il-kuntrast diġà kien qiegħed jinħass qabel. Il-kritika, ġusta jew le, kienet li ma kenitx qegħda tasal fejn kellha tasal. Jew aħjar, id-domanda kienet qegħda ssir fuq jekk kemm-il darba kien hemm tixrid tal-ġid nazzjonali b'iktar ugwaljanza jew aħjar b'iktar dożi ta' ġustizzja soċjali. Il-pożizzjoni ta' diżugwaljanza mhix waħda li tiġi solvuta b'miżura waħda jew b'numru minnhom, iżda titlob attenzjoni kostanti. Jekk il-figuri ekonomiċi fuq naħa huma tajbin ħafna mentri fuq l-oħra hemm l-iżbilanċ li qed jiżdiedu dawk li qed jidħlu fil-kategorija tal-faqar, naħseb li rridu naraw iktar milli qed naraw mill-istampa li qed titressaq. 3. Ir-realtà, il-verità hija li l-kontra ta' dak li ħafna jimmaġinaw, li meta ta' fuq jimlew il-but allura l-ilma jibda nieżel 'l isfel. Is-sitwazzjoni hija f'kuntrast. Għax kif qed naraw quddiem għajnejna, hemm min qed iġemma' bis-serjetà u jżomm dak li għandu għalih. La jaqsmu, anqas jagħtih u wisq inqas iħaddmu għall-oħrajn. Il-kwistjoni li qiegħed inressaq mhix faċli. Anzi, għal min qara jaf li hija waħda minn dawk id-diskussjonijiet li fil-bidu tal-kristjaneżmu sab lil bnedmin bħal Origene, Clement ta' Alessandria u Tertulljanu mdaħħla sew fiha. Hija u tibqa' illużjoni li naħsbu li iktar ma min qiegħed fis-soċjetà qiegħed tajjeb iktar ser jikber il-pajjiż. L-ekonomija ta' vera, dik li tħares lejn l-aspett soċjali taf li dan mhuwiex minnu. Il-gvernijiet tal-lum huma wisq kundizzjonati u mqegħda f'pożizzjonijiet diffiċli. 4. Kundizzjonati li jridu jaħsbu fil-mod u fil-linja li l-kapitaliżmu modern jibqa' jitlob. L-aġenda mhix biex tgħolli lil min qiegħed isfel 'il fuq, imma li tgħolli lil min qiegħed 'il fuq iktar 'il fuq. Dan il-Gvern daħal huwa wkoll f'dan il-mekkaniżmu li mhux faċli li żżomm f'postu. Sfortunatament m'għandniex diġà l-linja tal-ħsieb tagħna u naħdmu minnhom, iżda diġà qed immorru bir-rinunzja tagħhom. Hemm abdikazzjonijiet ta' dak li verament hemm bżonn għas-soċjetà kollha kemm hija. Dan jidher esternament f'kuntrasti varji. Minn naħa, kif għidna, il-Gvern jiftaħar b'dak li hemm u fuq l-oħra m'għandux mezzi li huma aġġornati u inċiżivi biex jibdel il-figuri ta' iktar nies li neżlin 'l isfel. 5. Sfortunatament l-għodda prinċipali li ġiet użata f'dawn is-sentejn ma kenitx effettiva. Il-linja kienet iktar impjiegi mal-Gvern għan-nies. Il-qagħad naqas, ma hemmx dubju u daqshekk ieħor mhux dubitat li dan ġej għax daħlu 'l fuq minn 4,000 persuna jaħdmu anke fejn ma hemmx bżonn. Dan għandu żewġ żvantaġġi. L-ewwel, ma tistax tibqa' ssostni, sena wara sena, dħul ta' tant nies mal-amministrazzjoni. Qiegħed tħajjar nies f'direzzjonijiet kuntrarji. Diversi stati marru għal dan, speċjalment f'dawk li huma sinjuruni miż-żejt. Nafu llum l-effetti negattivi ta' dik il-linja. Mhux biss, imma iktar minn hekk, għandek il-problema ta' kif iżżomm l-ispiża rikorrenti għaddejja. Il-miżura li permezz tagħha dħalna għall-bejgħ taċ-ċittadinanza tidher li ma ħadmitx kif kellha u l-moviment inizjali tagħha qiegħed issa jmru iktar u iktar lura. Veru wkoll li għandna iktar ossiġnu jew spazju għax preżentement u temporanjament il-prezz taż-żejt naqas u l-Unjoni Ewropea qegħda tinvesti iktar fix-xogħol. Biss nafu li dawn jafu jkunu suffarelli li jdawlu għal perjodu, però jħalluna fid-dlam għal iktar. 6. Hemm bżonn kontroll u għarfien tas-sitwazzjoni vera fil-pajjiż. Dan għax hawn kuntrasti tal-mument bejn ir-realtà u l-vuċi tal-propaganda. Il-Gvern għandu bżonn iħares lejn il-fatti. Għandu bżonn joħroġ minn din is-"sakra" u jara biċċa biċċa dak li ġej u fejn sejjer. Hawn dawn il-fatturi li jridu jiġu rikonċiljati aħjar. Il-pakkett tas-salarju tal-ħaddiem ma żdiedx. Id-dħul għal numru ta' setturi kbar u finanzjarji minflok żdied u ser ikompli għaddej. Il-pożizzjoni ta' diversi tinħass li qegħda fi bżonn ta' għajnuna b'kunċetti mhux kummerċjali jew kapitalisti. Li tnaqqas il-kontijiet tad-dawl u l-ilma huwa tajjeb, biss mhijiex il-miżura determinanti. Il-partit fil-Gvern ikkonvinċa lil kulħadd li hekk hu, però issa r-realtà hija kompletament differenti. Dawn huma kuntrasti tal-mument li jitolbu attenzjoni. Hemm bżonn politika soċjali li twieġeb għal din ir-realtà. Iktar ma ssir tajjeb u malajr tant aħjar, inkella l-kuntrasti jibqgħu hemm.
Kuntrasti tal-mument.